O veche tradiție cipriotă devine tot mai nocivă pentru populația de păsărele care se opresc în timpul migrației pe insulă. În toamna anului trecut, numărul păsărilor ucise a ajuns la 435.000, iar responsabili sunt braconierii din rețelele de crimă organizată.
În toamna anului 2023, numărul de păsări cântătoare de talie mică ucise în Cipru a crescut cu 6% față de 2022. Autoritățile locale au avut la dispoziție mai puține fonduri pentru a împiedica braconajul.
Rețelele de crimă organizată care acționează de la braconieri până la lucrători în restaurante ucid în fiecare toamnă un număr mare de păsări cu scopul de a fi servite fripte, fierte sau murate. Păsările sunt atrase prin înregistrări audio cu ciripit, apoi capturate și ucise cu plase de pescuit și cu lipici întins pe ramurile copacilor, relatează The Guardian. Păsările care rămân cu picioarele lipite de crengi sunt ucise prin înfigerea unei scobitori în gât.
Printre speciile amenințate de braconajul din insula mediteraneană se numără: măcăleandrul, silvia cu cap negru, pitulicea mică, muscarul sur, pitulicea fluierătoare, lăcarul mare, stufărica și alte păsări cântătoare de talie mică.
Ambelopoulia, tradiția interzisă prin lege în Cipru
Rețelele de braconaj prin care păsărelele sălbatice ajung în farfuriile ciprioților au la bază ambelopoulia, un tip de mâncare tradițional, interzis prin lege încă din 1974 pe insulă.
Păsările se prăjesc, se pun pe grătar, se fierb sau se murează și apoi se servesc întregi, dintr-o singură înghițitură. Interesul turiștilor pentru această delicatesă ilegală duce la capturarea păsărilor cântătoare de talie mică la scară industrială.
Multe păsări se opresc în Cipru în timpul migrației. După ce s-au reprodus pe timpul verii în Europa, acestea călătoresc către Africa, unde vor petrece iarna.
Numărul de păsări ucise de ciprioți în ultimii ani este mult mai mic ca în urmă cu aproximativ 20 de ani, când erau capturate până la 2 milioane de păsări într-o toamnă.